Hoe lank speel jy op Instagram? Jy sal gou weet! | Netwerk24
Deur Petrus Malherbe 17 Mei 2018 11:43
Instagram is ’n gewilde foto-app met meer as 800 miljoen gebruikers. Dit behoort aan Facebook. Foto: Max Pixel
Instagram stel eersdaags ’n nuwe funksie bekend wat gebruikers sal help om te sien hoeveel tyd hulle op die platform bestee.
Die sogenaamde “Usage Insights”-funksie is deur Instagram se uitvoerende hoof, Kevin Systrom, bevestig nadat ’n spitsvondige navorser die kode daarvoor in die app opgespoor het.
Jane Manchun Wong, ’n app-navorser, het in Instagram se Android-app se kode gekrap en gesien dié funksie kom, hoewel dit nog nie in werking gestel is nie.
In ’n rits twiets het Systrom Wong se bewerings oor die nuwe funksie bevestig nadat TechCrunch daaroor berig het.
“Dit is waar,” het hy getwiet. “Ons bou die funksie om die gemeenskap op Instagram te help om meer te weet oor die tyd wat hulle op die platform bestee. Enige tyd moet positief en met ’n doel wees.”
Systrom meen dis belangrik om te begryp hoe gebruikers beïnvloed word deur die tyd wat hulle op die internet bestee. “Maatskappye het ’n verantwoordelikheid om eerlik hieroor te wees. Ons wil deel wees van die oplossing. Ons neem dié verantwoordelikheid ernstig op.”
Siende dat die kode in die platform se Android-app opgespoor is, is die verwagting dat Android-gebruikers eerste toegang daartoe gaan kry.
Systrom het egter nie bekend gemaak wanneer “Usage Insights” beskikbaar gaan wees nie.
Bronne: Twitter, The Verge, TechCrunch
Meer oor: Instagam | Sosiale Media | Tegnologie
Die gewildste sosiale netwerke en kletsapps is . . .